# 卷 之 六

## 数 集(雷真君亲传活人录)

### 内 伤 门

凡人有一时昏眩跌倒，痰声如锯，奄忽不知人，此似中风而非中风，不可作真中风治也。虽然不可作中风治，但其中有阴虚、阳虚之不同，阴虚者，肾中之水虚不能上交于心也；阳虚者，心中之火虚不能下交于肾也。二症俱不能使心气之清，往往猝倒。更有肝气过燥，不能生心中之火而猝倒者，亦阴虚也；更有胃气过热，不能安心中之火而猝倒者，亦阳虚也。辨明四症，而治之毋难，起死回生。阴虚虽有二症，而治阴虚之法止有一方，名更苏丹。

熟地二两 山茱萸一两 元参一两 白芥子三钱 柴胡一钱 菖蒲一钱 麦冬一两 北五味一钱 茯神五钱

水煎服。一剂而苏醒，再剂而声出，十剂而全愈矣。此方之妙，全不去治中风，竟大补其肾中之水，使真水速生，自能上通心中之气；尤妙滋肺中之气，不特去生肾水，更能制伏肝木，不下来克脾土，则脾土运用而化精尤易；至于茯神、菖蒲安心而通心窍；柴胡舒肝以生心气，使白芥子易于消痰，使元参易于解火，实有妙用耳。

……

更有中风之症，口渴引饮，眼红气喘，心脉洪大，舌不能言，又不可作气虚治之，倘作气虚用参、芪之药去生亦远，此乃气虚之极，不能上滋于心，心火亢极自焚闷乱，遂至身倒有如中风也。法当大补肾水而佐之清心祛火之药，自然水足以济火。方用水火两治汤。

熟地一两 山茱萸五钱 麦冬一两 五味子二钱 当归一两 生地一两 元参一两 茯神三钱 黄连二钱 白芥子三钱

水煎服。此主补肾兼补肝，肝肾足而心血生，又得祛火之剂以相佐，火息而痰消，喘平而舌利，何至有性命之忧哉！

……

晕眩似乎小症，然而大病皆起于晕眩，眼目一时昏花，卒致猝倒而不可救者比比也，故世人一犯晕眩之症，治之不可不早。吾今传一奇方，名防眩汤。

人参三钱 白术一两 当归一两 熟地一两 川芎五钱 白芍一两 山茱萸五钱 半夏五钱 天麻一钱 陈皮五分

水煎服。此方单治气血之虚，不治头目之晕。盖气血足则阴阳和，阴阳和则邪火散，又何虑晕眩之杀人哉？多服数剂，受益无穷，不可见一二剂不能收功，便弃之而不用也。